Buerup Kirke
Buerup Kirke lå oprindelig i den nordlige del af Sæby Sogn og var opført som fillialkirke. Siden 1980 har kirken været anneks til Reerslev. Kirken ligger øst for landsbyen af samme navn og er indhegnet af store træer. Den næsten kvadratiske kirkegård omkranses af levende hegn og er placeret syd for kirkebygningen. På kirkegårdens nordlige del findes et ligkapel.
Kirken er opført af godsejer Christian Selchau (1827-1893) efter tegninger af Vilhelm Klein og indviet i 1887. Kirkebygningen består af apsis, kor og skib med let fremspringende korsarme samt vesttårn. Kirken er opført i røde teglsten over en sokkel af kløvsten med detaljer udført i cement. Kirkens formsprog trækker på mange forskellige stilarter, bl.a. romansk, gotisk og byzantinsk bygningskunst.
Kirkebygningens indre er præget af skibets åbne tagkonstruktion (med den såkaldte tagstol). Lofts- og vægmalerierne i kirken stammer formentligt fra kirkens opførelsestid.
Inventaret stammer overvejende fra kirkens opførelsestid. Altertavlemaleriet er en kopi af et Kristusbillede af Giovanni Bellini udført i 1887. Prædikestolen er skænket i 1935 af godsejer G. Vogt.